Հայ Առաքելական եկեղեցու Հյուսիսային Արևմտյան թեմի առաջնորդ Հովնան արքեպիսկոպոս Տերտերյանի հովանավորությամբ առաջնորդարանի «Զորայան» սրահում վերջերս կայացավ անվանի նկարչի հոբելյանական երեկոն: Արքեպիսկոպոսի գնահատանքի խոսքից հետո, ընթերցվեց Ամենայն Հայոց Կաթողիկոս Գարեգին Երկրորդի կոնդակը և նկարչին հանձնվեց Սուրբ Մեսրոպ Մաշտոց շքանշանը: Նշենք, որ նույն այս շքանշանով պարգևատրվեց նաեւ արվեստագետի տիկինը` Իրինա Սրապիոնյանը, որը նկարչի` ուսումնական ծրագրերի ու գաղափարների կյանքի կոչելու անմիջական և անխոնջ մասնակիցն է: Հայաստանի Հանրապետության Սփյուռքի նախարարության կողմից արվեստագետին շնորհվեց Արշիլ Գորկու մեդալը, որը հոբելյարին հանձնեց Լոս Անջելեսում Հայաստանի Հանրապետության հյուպատոս Եղիա Մանսուրյանը: Լոս Անջելեսի վարչաշրջանի կառավարիչ Մայքլ Անտոնովիչը, Կոնգրեսական Ադամ Շիֆը ու Գլենդելի քաղաքապետարանը Վ. Աթանյանի` քաղաքի գեղագիտական միջավայրի ձևավորմանը պլաստիկական ընդգծված հնչեղությամբ աշխատանքներն առանձնացնելով, այս ոլորտում արված արվեստագետի աշխատանքները արժևորեցին գնահատագիր ու պատվոգրեր տալով նրան: